VYRIAUSYBĖS KANCLERIS

ĮSAKYMAS

DĖL LIETUVOS NACIONALINĖS UNESCO KOMISIJOS SEKRETORIATO NUOSTATŲ PATVIRTINIMO

2020 m. birželio 30 d. Nr. V-135

Vilnius

Vadovaudamasis Lietuvos Respublikos biudžetinių įstaigų įstatymo 4 straipsnio 3 dalies 1 punktu ir Lietuvos Respublikos Vyriausybės 2020 m. gegužės 20 d. nutarimu Nr. 528 „Dėl biudžetinės įstaigos Lietuvos nacionalinės UNESCO komisijos sekretoriato savininko teisių ir pareigų įgyvendinimo“:

1. Tvirtinu Lietuvos nacionalinės UNESCO komisijos sekretoriato nuostatus (pridedama).

2. Įgalioju Lietuvos nacionalinės UNESCO komisijos sekretoriato generalinę sekretorę Astą Junevičienę pasirašyti šiuo įsakymu patvirtintus nuostatus ir pateikti juos Juridinių asmenų registro tvarkytojui.

3. Nustatau, kad šis įsakymas įsigalioja 2020 m. liepos 1 d.

Vyriausybės kanclerio pirmasis pavaduotojas	Lukas Savickas

PATVIRTINTA

Vyriausybės kanclerio

2020 m. birželio 30 d. įsakymu Nr. V-135

LIETUVOS NACIONALINĖS UNESCO KOMISIJOS SEKRETORIATO NUOSTATAI

I SKYRIUS

BENDROSIOS NUOSTATOS

1. Lietuvos nacionalinės UNESCO (Jungtinių Tautų Švietimo, mokslo ir kultūros organizacija) komisijos sekretoriatas (toliau – Sekretoriatas) yra Lietuvos Respublikos valstybės įstaiga, padedanti Lietuvos nacionalinei UNESCO komisijai (toliau – Nacionalinė komisija) įgyvendinti jos veiklos tikslus ir funkcijas, numatytas Lietuvos nacionalinės UNESCO komisijos nuostatuose, patvirtintuose Lietuvos Respublikos Vyriausybės 2003 m. birželio 17 d. nutarimu Nr. 772 „Dėl Lietuvos nacionalinės UNESCO komisijos nuostatų patvirtinimo“ (toliau – Nacionalinės komisijos nuostatai).

2. Sekretoriatas yra viešasis juridinis asmuo, turintis sąskaitas banke ir antspaudą su Lietuvos valstybės herbu bei savo pavadinimu – Lietuvos nacionalinės UNESCO komisijos sekretoriatas. Sekretoriato buveinės adresas: Šv. Jono g. 11, LT01123 Vilnius, Lietuvos Respublika.

3. Sekretoriatas yra biudžetinė įstaiga, išlaikoma iš Lietuvos Respublikos valstybės biudžeto asignavimų ir kitų valstybės pinigų fondų lėšų.

4. Sekretoriato savininkė – valstybė. Sekretoriato savininko teises ir pareigas įgyvendinanti institucija yra Lietuvos Respublikos Vyriausybės kanceliarija, kuri vykdo Lietuvos Respublikos biudžetinių įstaigų įstatyme jos, kaip savininkės, teises ir pareigas įgyvendinančios institucijos kompetencijai priskirtas funkcijas.

5. Sekretoriatas savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Lietuvos Respublikos civiliniu kodeksu, Biudžetinių įstaigų įstatymu, Lietuvos Respublikos biudžeto sandaros įstatymu, kitais Lietuvos Respublikos įstatymais, UNESCO Konstitucija, Lietuvos Respublikos Prezidento dekretais, Lietuvos Respublikos Vyriausybės nutarimais, nacionalinių UNESCO komisijų chartija, Nacionalinės komisijos nuostatais, kitais teisės aktais bei šiais nuostatais.

6. Sekretoriato vieši pranešimai ir kita informacija skelbiami Sekretoriato interneto svetainėje www.unesco.lt.

7. Sekretoriato nuostatai keičiami Biudžetinių įstaigų įstatymo nustatyta tvarka.

II SKYRIUS

SEKRETORIATO veiklos tikslai ir FUNKCIJOS

8. Sekretoriato veiklos tikslas – aptarnauti Nacionalinę komisiją ir sudaryti administracines, organizacines bei technines sąlygas įgyvendinti Nacionalinės komisijos veiklos tikslus ir funkcijas, numatytas Nacionalinės komisijos nuostatuose, kartu su Nacionaline komisija užtikrinti aktyvų Lietuvos Respublikos dalyvavimą UNESCO veikloje ir UNESCO konvencijų, rekomendacijų nuostatų, programų ir projektų tikslų įgyvendinimą Lietuvos Respublikoje.

9. Įgyvendindamas savo veiklos tikslą, Sekretoriatas atlieka šias funkcijas:

9.1. analizuoja, sistemina ir skleidžia informaciją apie UNESCO veiklą, UNESCO konvencijas, programas ir projektus, priimtus sprendimus, rekomendacijas ir konsultuoja nurodytais klausimais;

9.2. organizuoja Nacionalinės komisijos, Nacionalinės komisijos Vykdomojo komiteto, UNESCO programų nacionalinių komitetų, laikinųjų komitetų (ad hoc komitetų) bei darbo grupių veiklą, koordinuoja Nacionalinės komisijos ir Nacionalinės komisijos Vykdomojo komiteto priimtų nutarimų įgyvendinimą;

9.3. kartu su atsakingomis institucijomis, Nacionaline komisija, UNESCO programų nacionaliniais komitetais, nepriklausomais ekspertais atlieka UNESCO konvencijų ir rekomendacijų nuostatų, programų ir projektų įgyvendinimo Lietuvoje stebėseną, dalyvauja rengiant ataskaitų projektus;

9.4. kartu su atsakingomis institucijomis, Nacionaline komisija, UNESCO programų nacionaliniais komitetais, nepriklausomais ekspertais teikia pasiūlymus dėl Lietuvos Respublikos pozicijų UNESCO Generalinės konferencijos, Vykdomosios tarybos, konvencijų tarpvyriausybinių komitetų sesijose ir kituose UNESCO renginiuose;

9.5. dalyvauja teikiant Vyriausybei ir atsakingoms institucijoms pasiūlymus ir ekspertines išvadas dėl valstybės politikos krypčių ir prioritetų UNESCO veikloje ir valstybės institucijų veiksmų koordinavimo bei su UNESCO veikla susijusių priemonių įtraukimo į Vyriausybės rengiamus strateginio planavimo dokumentus;

9.6. kartu su atsakingomis institucijomis, Nacionaline komisija, Nuolatine atstovybe prie UNESCO, UNESCO programų nacionaliniais komitetais ir nepriklausomais ekspertais dalyvauja rengiant informaciją apie Lietuvoje įgyvendinamas programas, projektus ir kitais klausimais, susijusiais su valstybės politika UNESCO kompetencijos srityse bei Lietuvos naryste UNESCO, ir koordinuoja jos teikimą UNESCO;

9.7. koordinuoja nacionalinių institucijų dalyvavimą įgyvendinant specialiąsias UNESCO programas: programą „Pasaulio atmintis“, programą „Informacija visiems“, UNESCO asocijuotųjų mokyklų programą, UNESCO klubų programą, dalyvauja įgyvendinant UNITWIN / UNESCO katedrų programą ir kitas programas;

9.8. organizuoja ir koordinuoja Lietuvos paraiškų UNESCO skelbiamiems apdovanojimams, konkursams, minimoms sukaktims, UNESCO programų sąrašams ir registrams, UNESCO tarpvyriausybiniams ir tarptautiniams komitetams rengimą ir teikimą;

9.9. rengia Sekretoriato metinio veiklos plano projektą, Sekretoriato metinės veiklos ataskaitos projektą, kitų dokumentų projektus;

9.10. derina UNESCO sekretoriatui teikiamus su UNESCO veikla susijusius dokumentų projektus;

9.11. rengia ir įgyvendina leidybos ir kitus su UNESCO misija ir tikslais susijusius projektus, organizuoja su UNESCO veiklos viešinimu Lietuvoje ir kitose valstybėse susijusius renginius;

9.12. bendradarbiauja su UNESCO sekretoriatu, užsienio valstybių nacionalinėmis komisijomis ir ekspertais, Lietuvos Respublikos valstybės ir savivaldybių institucijomis ir įstaigomis, nevyriausybinėmis organizacijomis, pilietine visuomene, UNESCO geros valios ambasadoriais, UNESCO asocijuotomis mokyklomis, UNITWIN / UNESCO katedromis, UNESCO programų nacionaliniais komitetais;

9.13. atlieka kitas teisės aktuose nustatytas funkcijas.

III SKYRIUS

SEKRETORIATO TEISĖS

10. Sekretoriatas, atlikdamas nustatytas funkcijas, pagal kompetenciją turi teisę:

10.1. suderinęs su Nacionaline komisija, atstovauti Nacionalinei komisijai įgyvendinant Sekretoriato metiniame veiklos plane numatytus renginius ir veiklas;

10.2. gauti paramą Lietuvos Respublikos labdaros ir paramos įstatymo nustatyta tvarka;

10.3. atlikdamas savo funkcijas, prašyti informacijos ir ją gauti iš atsakingų institucijų, kitų valstybės ir savivaldybių institucijų, įstaigų ir nevyriausybinių organizacijų, veikiančių UNESCO kompetencijos srityse;

10.4. teisės aktų nustatyta tvarka sudaryti sutartis, prisiimti įsipareigojimus.

IV SKYRIUS

SEKRETORIATO VEIKLOS ORGANIZAVIMAS

11. Sekretoriato veikla organizuojama vadovaujantis Vyriausybės kanclerio patvirtintu metiniu veiklos planu.

12. Sekretoriatui vadovauja generalinis sekretorius, kurį konkurso būdu į pareigas priima ir iš jų atleidžia Vyriausybės kancleris Lietuvos Respublikos darbo kodekso, Lietuvos Respublikos Vyriausybės 2017 m. birželio 21 d. nutarimo Nr. 496 „Dėl Lietuvos Respublikos darbo kodekso įgyvendinimo“ nustatyta tvarka.

13. Generalinis sekretorius:

13.1. organizuoja Sekretoriato darbą ir atsako už jo veiklą;

13.2. užtikrina, kad Sekretoriato veikloje būtų laikomasi įstatymų, kitų teisės aktų ir Sekretoriato nuostatų;

13.3. atsako už tai, kad būtų tinkamai naudojamos iš valstybės biudžeto ir kitų šaltinių gautos lėšos;

13.4. užtikrina, kad būtų parengti Sekretoriato metinių veiklos planų bei metinių veiklos ataskaitų projektai, pristato juos Nacionalinės komisijos konferencijose ir, Nacionalinei komisijai pritarus, teikia Vyriausybės kanceliarijai;

13.5. užtikrina, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;

13.6. užtikrina racionalų ir taupų lėšų bei turto naudojimą, veiksmingos Sekretoriato vidaus kontrolės sistemos sukūrimą, jos veikimą ir tobulinimą;

13.7. leidžia įsakymus ir įsakymais tvirtinamus kitus Sekretoriato veiklą reglamentuojančius teisės aktus, privalomus visiems jo darbuotojams, organizuoja ir kontroliuoja jų vykdymą;

13.8. tvirtina vidaus tvarkos taisykles ir darbuotojų pareigybių aprašymus, kitus vidaus administravimo dokumentus;

13.9. tvirtina Sekretoriato struktūrą ir pareigybių sąrašą, neviršydamas darbo užmokesčiui nustatytų lėšų ir nustatyto didžiausio leistino pareigybių skaičiaus;

13.10. teisės aktų nustatyta tvarka priima į darbą ir atleidžia iš jo Sekretoriato darbuotojus, juos skatina, priima sprendimus dėl darbuotojų darbo pareigų pažeidimo;

13.11. be atskiro įgaliojimo atstovauja Sekretoriatui teisme ir kitose institucijose;

13.12. atlieka kitas savo pareigybės aprašyme ir teisės aktuose nustatytas funkcijas.

14. Generalinis sekretorius yra tiesiogiai pavaldus ir atskaitingas Vyriausybės kancleriui.

15. Generalinio sekretoriaus laikinai nesant, jo funkcijas atlieka Vyriausybės kanclerio šiam laikotarpiui paskirtas Sekretoriato darbuotojas.

16. Sekretoriato vidaus auditą atlieka Vyriausybės kanceliarijos Vidaus audito tarnyba.

V SKYRIUS

BAIGIAMOSIOS NUOSTATOS

17. Sekretoriatas gali būti reorganizuojamas, pertvarkomas ar likviduojamas Lietuvos Respublikos civilinio kodekso ir Biudžetinių įstaigų įstatymo nustatyta tvarka.

_________________